Broj: 711-I-1501-P-61/19-08-8

Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Kolinde Grabar-Kitarović, Predsjednice Republike Hrvatske,** na 55. sjednici, održanoj 8. srpnja 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnice Kolinde Grabar-Kitarović, Predsjednice Republike Hrvatske, povodom odobravanja popusta za obavljeni pregled u zdravstvenoj ustanovi Specijalna bolnica Radiochirurgia Zagreb, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a ili povrede načela obnašanja javnih dužnosti.**

**Obrazloženje**

Povjerenstvo je na temelju saznanja stečenih iz medija iz kojih proizlazi moguća povreda odredbi ZSSI-a od strane dužnosnice Kolinde Grabar-Kitarović, Predsjednice Republike Hrvatske, dana 20. veljače 2019.g. otvorilo predmet pod brojem P-61/19. Naime, iz informacija objavljenih u medijima proizlazi da je dužnosnici Kolindi Grabar-Kitarović odobren popust od 20% za zdravstvenu uslugu pruženu u poliklinici Radiochirurgia Zagreb.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 1. ZSSI-a propisano je da je Predsjednik Republike Hrvatske dužnosnik u smislu ZSSI-a, stoga je i Kolinda Grabar-Kitarović povodom obnašanja navedene dužnosti obvezna postupati sukladno odredbama ZSSI-a.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 081015689, OIB: 59047462322 upisana ustanova Specijalna bolnica Radiochirurgia Zagreb. Kao ravnatelj navedene ustanove upisan je prof. dr. sc. Dragan Schwarz.

Na zahtjev Povjerenstva Radiochirurgia Zagreb dostavila je dopis od 19. ožujka 2019.g. u kojem se navodi da redovna cijena zdravstvenih usluga koje su pružene dužnosnici Kolindi Grabar-Kitarović iznosi ………….., što je dužnosnica u cijelosti platila, odnosno popust na usluge nije iskorišten. U dopisu se nadalje navodi da je klinika započela s radom 27. prosinca 2016.g. te je do danas na takve ili slične preglede popust u rasponu od 20 do 50% ostvarilo sveukupno … pacijenata.

Povjerenstvo je dodatno zatražilo Specijalnu bolnicu Radiochirurgia Zagreb da potvrdi autentičnost računa objavljenog u medijima iz kojeg proizlazi da je dužnosnici Kolindi Grabar-Kitarović odobren popust od 20% te da potvrdi je li Uprava navedene zdravstvene ustanove donijela odluku ili neki drugi akt u skladu s kojim svi tzv. stari pacijenti imaju pravo na popust.

Na navedeni zahtjev Povjerenstva, Specijalna bolnica Radiochirurgia Zagreb dostavila je očitovanje od 16. travnja 2019.g. u kojem se navodi da je račun objavljen u medijima autentičan te da je dužnosnica izdani račun platila u punom iznosu, odnosno da nije prihvatila popust na koji je, sukladno odluci Uprave imala pravo. U privitku dopisa dostavljena je Odluka ravnatelja navedene zdravstvene ustanove od 9. siječnja 2017.g. kojom se utvrđuje način plaćanja medicinskih usluga navedene ustanove te kategorije pacijenata koje ostvaruju popust. Člankom 3. predmetne Odluke određeno je da odlukom ravnatelja bez obzirom na način plaćanja, pacijenti koji višekratno koriste medicinske usluge Poliklinike, ostvaruju popust od ………. ukupnog iznosa računa.

Na dodatni zahtjev Povjerenstva za dostavom računa izdanog Predsjednici Republike Hrvatske na temelju kojeg je ista platila puni iznos pružene usluge, Specijalna bolnica Radiochirurgia Zagreb dostavila je račun broj 649/352835281/1 od 15. veljače 2019.g. Uvidom u dostavljeni račun utvrđeno je da puna cijena zdravstvene usluge pružene dužnosnici Kolindi Grabar-Kitarović iznosi ……………. na što je dužnosnici odobren popust od …… te je račun izdan na iznos od …………….

Povjerenstvo je izvršilo uvid u članak objavljen na internetskom portalu [www.jutarnji.hr](http://www.jutarnji.hr), dana 20. veljače 2019.g. pod naslovom „Suvlasnik poliklinike Radiochirurgia odgovorio na prozivke: Popust imaju svi tzv. stari pacijenti, predsjednica nije dobila ništa više od ostalih“ u kojem je objavljena izjava ravnatelja naslovne ustanove dr. Dragana Schwarza kako slijedi: "Predsjednica je moj dugogodišnji pacijent i za mene je vezana već niz godina. U situacijama kada imate višestruke učestale preglede normalno je da pacijentima dajete određene popuste na učinjene usluge. Ja i svim svojim drugim pacijentima dajem popuste na takav način. To je normalna i uobičajena praksa kod stalnih pacijenata."

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavcima 3. i 4. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Dužnosnik ne smije primiti dar kada je on u novcu, bez obzira na iznos te vrijednosnicu i dragocjenu kovinu.

 Vezano za odobravanje popusta dužnosnicima Povjerenstvo obrazlaže da isto nije sporno ukoliko bi pod jednakim okolnostima popust u istom iznosu bio odobren i svakom drugom građaninu. Međutim, ukoliko bi neki od dužnosnika ostvario popust koji drugi građani u istoj situaciji ne bi mogli ostvariti, navedeno bi moglo predstavljati prikriveni dar, odnosno oblik primanja nedopuštenog dara u smislu članka 11. ZSSI-a.

 Povjerenstvo ističe da iz prikupljenih podataka i dokumentacije, i to iz očitovanja Specijalne bolnice Radiochirurgia Zagreb, proizlazi da je dužnosnica Kolinda Grabar-Kitarović platila punu cijenu za pruženu zdravstvenu uslugu, iako joj je ispostavljen račun s odobrenim popustom. U postupku je nadalje utvrđeno da je navedena zdravstvena ustanova donijela odluku kojom je regulirala svoju poslovnu politiku u pogledu odobravanja popusta te su istom utvrđene kategorije pacijenata koje ostvaruju popust. Sukladno javno objavljenim izjavama ravnatelja Radiochirurgie Zagreb, dužnosnica Kolinda Grabar-Kitarović ispunjavala bi uvjete za odobravanja popusta koji su predmetnom odlukom propisani i za sve ostale pacijente. Povjerenstvo stoga nije steklo relevantna saznanja iz kojih bi proizlazilo da je dužnosnica Kolinda Grabar-Kitarović primila nepošten dar u smislu članka 11. ZZSI-a.

S obzirom da iz prikupljenih podataka i dokumentacije ne proizlazi da je postupanjem dužnosnice Kolinde Grabar-Kitarović došlo do moguće povrede odredbi ZSSI-a ili načela obnašanja javnih dužnosti, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Kolinda Grabar-Kitarović, elektronička dostava
2. Objava na internetskoj stranici Povjerenstva
3. Pismohrana